Iznos braniteljske mirovine od prosječno 5376 kuna, koju prima 72.815 ljudi, vrlo je blizu prosječne plaće koja je u srpnju iznosila 5486 kuna.

No, to znači da je veliki broj hrvatskih zaposlenika, posebice ako ovi nisu iz Zagreba, Splita ili Istre, dobio puno manje. Naime, nacionalni prosjek uvelike diže Zagreb u kojem je prosječna plaća bila 6407 kuna. Situacija je još lošija ako se promatraju samo podaci zaposlenih u realnom sektoru, zaposleni kod poduzetnika, koji su prema Fininim podacima lani prosječno zarađivali 4703 kune. No, i toj analizi Zagreb uvelike "popravlja" nacionalni prosjek jer su u njemu plaće bile 5522 kune. Porazavajuća je činjenica i da je Zagreb, svojom velikom masom plaća, jedini koji je iznad nacionalnog prosjeka, za 17,4 posto. Svi ostali su više ili manje ispod razine od 4703 kune. Najbliža metropoli je Istarska županija u kojoj su plaće u realnom sektoru bile 4671 kunu, ili 0,7 posto manje od nacionalnog prosjeka.

Tu je i Zagrebačka županija s 4659 kuna ili 0,9 posto ispod prosjeka. Koprivničko-križevačka, Zadarska, Primorsko-goranska i Karlovačka županija imali su plaće do 10 posto manje manje od prosjeka, od 4534 do 4295 kuna. Brodsko-posavska, Sisačko-moslavačka, Splitsko-dalmatinska, Šibensko-kninska i Krapinsko-zagorska županija su se smjestile s 11-20 posto manjim plaćama od prosjeka u sredini. Na začelju su Varaždin, Bjelovar, Vukovar te Virovitica u kojoj je prosječna plaća bila svega 3446 kuna, ili gotovo 27 posto manje od prosjeka.